Clotilde Armand, acuzată de Consiliul Superior al Magistraturii că a încălcat independența judecătorilor / Declarațiile sale au fost "un mijloc de presiune publică asupra completului de judecată şi a instanţei în ziua deliberării"
Consiliul Superior al Magistraturii (CSM) o acuză pe Clotilde Armand, primarul Sectorului 1, că prin declarațiile făcute luni în legătură cu judecarea dosarului în care este implicată a încălcat independența judecătorilor, iar afirmațiile sale au fost "un mijloc de presiune publică asupra completului de judecată şi a instanţei în ziua deliberării".
"Intruziunea în independenţa judecătorilor a fost cu atât mai accentuată cu cât afirmaţiile doamnei primar au fost exprimate şi mediatizate în aceeaşi zi în care cauza în care era parte se afla în pronunţare, fiind un mijloc de presiune publică asupra completului de judecată şi a instanţei în ziua deliberării asupra soluţiei pronunţate în cauză", se arată într-un comunicat dat publicității marți de ecţia pentru judecători a Consiliului Superior al Magistraturii.
Clotilde Armand a pierdut, luni, procesul prin care ceruse anularea raportului ANI, în care a fost declarată în incompatibilitate și conflict de interese. Armand a anunțat pe Facebook că noul judecător i-a respins contestația împotriva raportului ANI. Anterior ea a acuzat că judecătoarea tocmai a fost schimbată fără niciun fel de motivare, după ce a admis toate cererile sale. Clotilde Armand afirma că "așa arată Justiția în epoca Ciolacu-Ciucă: dosarele cu miză sunt repartizate unor magistrați agreați". Detalii aici.
Comunicatul CSM:
Având în vedere publicarea la data de 11 martie 2024, de către un primar al unui sector al Municipiului Bucureşti, pe pagina din social media, a mai multor opinii prin care acuză politizarea puterii judecătoreşti şi a Curţii de Apel Bucureşti, preluat ulterior prin intermediul mass media, Secţia pentru judecători a Consiliului Superior al Magistraturii a decis în şedinţa din 12 martie 2024 apărarea independenţei judecătorilor.
Secţia pentru judecători a constatat că afirmațiile formulate, prin care se susţine că instanţele judecătoreşti, în general, şi o curte de apel nominalizată se află sub control politic, iar dosarele sunt repartizate şi soluţionate sub influenţă politică, reprezintă aspecte de fapt de o mare gravitate, prezentate public ca fiind reale, fără o bază factuală, depășesc limita admisibilă a unor critici obiective care sunt permise în discursul public şi încalcă independenţa judecătorilor, afectând imaginea justiţiei.
Intruziunea în independenţa judecătorilor a fost cu atât mai accentuată cu cât afirmaţiile doamnei primar au fost exprimate şi mediatizate în aceeaşi zi în care cauza în care era parte se afla în pronunţare, fiind un mijloc de presiune publică asupra completului de judecată şi a instanţei în ziua deliberării asupra soluţiei pronunţate în cauză.
Totodată, Secţia pentru judecători a Consiliului Superior al Magistraturii asigură întregul corp al judecătorilor că își va exercita constant prerogativa constituțională a apărării independenței acestora conform statutului constituțional, în raport de orice intruziune sau presiune nepermisă.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank